一早娶咗雲露娜? 奇洛封盤 半億豪宅搞婚禮
荷里活影壇男神奇洛李維斯(Keanu Reeves)近年憑《殺神John Wick》(John Wick)系列迎來事業新高峰,事業愛情兩得意,他與拍拖5年的藝術家女友Alexandra Grant一直感情穩定,近日有美國娛樂雜誌更踢爆他快將「封盤」與女友拉埋天窗,舉辦一場低調的婚禮。
有消息人士向雜誌爆料:「奇洛李維斯同Alexandra交往前已經係多年好友,佢哋認為現時係對彼此許下承諾嘅最好時機。佢哋就好似靈魂伴侶,想同彼此度過餘生。」據知他們計劃在男方價值800萬美元(約6,256萬港元)的荷里活豪宅後院,邀請家人及親友見證,舉辦一場平靜而簡單的婚禮。事實上,「未來奇洛嫂」去年9月接受雜誌訪問時亦罕有地提及男友:「奇洛係帶畀我好多啟發嘅人,佢好有創造力亦非常友善。」若然屬實,今次將是奇洛首段婚姻。
拍戲受傷頂硬上
不過,美國女星雲露娜維達(Winona Ryder)數年前在訪問中自爆,90年代與奇洛合演電影《吸血殭屍:驚情四百年》(Bram Stoker's Dracula)一場婚禮戲份時,導演哥普拉(Francis Ford Copploa)找來真正的羅馬尼亞牧師主持整個婚禮儀式,所以她堅持與奇洛「現實生活中已經結婚」。
另外,奇洛最近將一頭招牌髮型剪短拍攝新片《Good Fortune》,該片演員兼導演Aziz Ansari日前受訪時大爆奇洛拍攝期間受傷,指事發時奇洛在休息車小休,期間不慎絆倒弄傷膝蓋,當時他更痛到喊叫。雖然受傷,但Aziz指奇洛好專業,受傷後仍堅持繼續拍攝。